Хабзэр и лъабжьэу зэгурыIуэн хуейщ
Спикер Чеченов Ануар нэхъыжьу щысу КъБР-м и Парламентым и президиумым и зи чэзу зэIущIэр екIуэкIащ.
КъБР-м и Парламентым Экологиемрэ щIыуэпсыр къэгъэсэбэпынымкIэ и комитетым и унафэщI Шумахуэ Арсен тепсэлъыхьащ «ЩIыуэпс къулеигъэхэм я IуэхукIэ» Къэбэрдей-Балъкъэр Республикэм и Законым зэхъуэкIыныгъэхэр хэлъхьэным теухуауэ» КъБР-м и законым и проектым. Абы къагуригъэIуащ ар федеральнэ закон зыбжанэм, апхуэдэу КъБР-м и Парламентым «ЩIыуэпс къулеигъэхэм ятеухуа хабзэр къызэрагъэсэбэпыну щIыкIэр» Iуэхум теухуа «стIол хъурейм» къыщащта чэнджэщхэм япкъ иткIэ зэрызэхалъхьар.
— «ЩIыуэпс къулеигъэхэм я IуэхукIэ» КъБР-м и Законым щыщ Iыхьэ щхьэхуэхэр проектым ипкъ иткIэ ирагъэзэгъ «ЩIыуэпс къулеигъэхэм я IуэхукIэ» УФ-м и Законым. Апхуэдэу ягъэув щIыпIэ мыхьэнэ зиIэ къулеигъэхэр къызэрагъэсэбэпыну хабзэр, геологие информацэмкIэ республикэ фонд къызэрызэрагъэпэщынур, апхуэдэ къулеигъэхэу республикэм щыIэр зыхуэдизыр зэраубзыху Iэмалхэр, — къыхигъэщхьэхукIащ комитетым и унафэщIым.
«Къэбэрдей-Балъкъэр Республикэм налог щызыт языныкъуэ лIэужьыгъуэхэм папщIэ IуэхущIапIэхэм я хэхъуэхэм налогыу щхьэщатыкIыр гъэмэщIэным и IуэхукIэ» Къэбэрдей-Балъкъэр Республикэм и Законым и 1-нэ статьям зэхъуэкIыныгъэхэр хэлъхьэным теухуауэ» законым и проектыр зэхалъхьащ, республикэ бюджетым налогыу Iэрыхьэм хагъэхъуэн мурадкIэ.
— Мы зэманым КъБР-м и щIыналъэм налог щызытхэм яхэткъым налогыр щитын хуей пIалъэм хэхъуэу зы сом мелардым щIигъу зиIэ, — къыхигъэбелджылыкIащ БюджетымкIэ, налогхэмрэ финансхэмкIэ комитетым и унафэщI Мэремыкъуэ Сэфарбий. — Абы къыхэкIыу мыпхуэдэ Iэмалыр къэдгъэсэбэпын хуейщ хэхъуэм хуагъазэ налогыр ягъэтэмэмын папщIэ. Налог зытым зригъэубгъун хуейщ налог зыт- ралъхьэ хэхъуэм къызэщIиубыдэхэр. ИтIанэ, зэрыгурыIуэгъуэщи, республикэ бюджетым ахъшэ нэхъыбэ къихъуэнущ.
КъБР-м и Iэтащхьэмрэ Правительствэмрэ я лIыкIуэу КъБР-м и Парламентымрэ суд органхэмрэ щыIэ ДыщэкI Мадинэ жиIащ а хабзэм и проектыр финанс-экономикэ лъабжьэкIэ щIэгъэбыдэн зэрыхуейр.
2014 гъэм и гъатхэ сессием КъБР-м и Парламентыр зыхэплъэну Iуэхухэм президиумым и унафэкIэ хагъэхьащ «Къэбэрдей-Балъкъэр Республикэм къэрал граждан къулыкъур зэрыщыгъэувам и IуэхукIэ» Къэбэрдей-Балъкъэр Республикэм и Законым и 7-нэ статьям зэхъуэкIыныгъэхэр хэлъхьэным теухуауэ» законым и проектыр. Законодательствэмрэ къэрал ухуэныгъэмкIэ комитетым и унафэщI Мэремыкъуэ Арсен къазэрыгуригъэIуамкIэ, документыр ягъэхьэзыращ УФ-м и Президент Путин Владимир и указым тету. Абы щыубзыхуащ къэрал къулыкъум зэрыпэрыта стажымрэ муниципальнэ къулыкъур и IэщIагъэкIэ зэрырихьэкIа стажымрэ зэрыхуагъэувын хуейхэм ятеухуауэ УФ-м и щIыналъэхэм я къэрал властым и органхэм ират чэнджэщхэр.
Хабзэгъэув жэрдэмхэмрэ зыкъызэрыхуагъэзахэмрэ ятеухуауэ КъБР-м и Парламентым и унафэхэр къащтащ икIи УФ-м и щIыналъэхэм щыIэ я лэжьэгъухэм хуагъэхьащ.
Унафэ къащтащ КъБР-м и Парламентым и ЩIыхь тхылъхэр пенсионер, къэрал кIуэцI Iуэхухэмрэ къэралкIуэцI дзэхэмрэ я ветеранхэм я советым и президиумым хэт Мэрзей Залымджэрий, КъБР-м и «Прохладнэ къалэ округым и щIыпIэ администрацэм егъэджэныгъэмкIэ и къудамэ» МУ-м и унафэщI Скляровэ Татьянэ, Шэджэм муниципальнэ районым и пенсионерхэм я союзым и президиумым и унафэщI Кабардиков Махъты сымэ иратыну.
ЗэIущIэм и кIэухым депутатхэм жаIащ Украинэм и оппозицэ къарухэм хъийм икIауэ яхэтхэм хабзэм емызэгъыу ялэжьхэм зэрытегузэвыхьыр. Абыхэм къыхагъэщхьэхукIащ мы къэхъукъащIэхэр хабзэр и лъабжьэу фIэкIа зэфIах зэрымыхъунур.
— Дэ ди фIэщ мэхъу губзыгъагъэр зэрытекIуэнур икIи щытыкIэр тэмэм зэрыхъужынур, — къыхигъэщхьэхукIащ Чеченов Ануар.
КъБР-м и Парламентым и пресс-IуэхущIапIэ.
